b'\n_START_ARTICLE_\nHuhtsaaret (Kuhmoinen, Sarvisalo)\n_START_SECTION_\nMaantietoa\n_START_PARAGRAPH_\nHuhtsaaret on paikannimen\xc3\xa4 kolmen saaren ryhm\xc3\xa4lle, joilla ei ole erikseen omia karttanimi\xc3\xa4. Saaret sijaitsevat riviss\xc3\xa4 l\xc3\xa4hes pohjois-etel\xc3\xa4-suuntaisesti Tehinsel\xc3\xa4n l\xc3\xa4nsiosassa aivan Kuhmoisten kirkonkyl\xc3\xa4n edustalla olevassa saaristoisessa lahdessa. L\xc3\xa4hin matka mantereelle tulee pohjoisessa sijaitsevalle Sarviniemenk\xc3\xa4rkeen, jonne on matkaa 250 metri\xc3\xa4. Id\xc3\xa4ss\xc3\xa4 sijaitsevat Lampsalo ja Sarvisalo, etel\xc3\xa4ss\xc3\xa4 H\xc3\xb6k\xc3\xa4nsaaret ja l\xc3\xa4nness\xc3\xa4 Hunkerinsaaret. Pohjoisin saari on 380 metri\xc3\xa4 pitk\xc3\xa4 ja 360 metri\xc3\xa4 leve\xc3\xa4. Keskimm\xc3\xa4inen saari on 460 metri\xc3\xa4 pitk\xc3\xa4 ja 370 metri\xc3\xa4 leve\xc3\xa4. Etel\xc3\xa4isin saari on muodoltaan py\xc3\xb6re\xc3\xa4 ja sen halkaisija on yli 100 metri\xc3\xa4. Saarien v\xc3\xa4limatkat ovat pieni\xc3\xa4. Suurten saarien v\xc3\xa4liss\xc3\xa4 on 20\xe2\x80\x9360 metri\xc3\xa4 leve\xc3\xa4 salmi. Pienest\xc3\xa4 saaresta on matkaa 50 metri\xc3\xa4 keskimm\xc3\xa4iseen saareen. Pohjoisen saaren pinta-ala on 9,9 hehtaaria, keskimm\xc3\xa4isen on 9,4 hehtaaria ja  saarien yhteispinta-ala on noin 19,3 hehtaaria . Pohjoisella saarella on kolme m\xc3\xa4ke\xc3\xa4, jotka kaikki kohoavat 22 metrin korkeuteen P\xc3\xa4ij\xc3\xa4nteest\xc3\xa4. Keskimm\xc3\xa4inen saari on korkein, kun sen suurin m\xc3\xa4ki kohoaa 27 metrin korkeuteen. Pienin saari on alle 5 metri\xc3\xa4 korkea. Kaikissa saarissa on vapaa-ajan asutusta. Pohjoissaaressa on kaksi m\xc3\xb6kki\xc3\xa4, keskimm\xc3\xa4isess\xc3\xa4 on seitsem\xc3\xa4n ja pienimm\xc3\xa4ss\xc3\xa4 yksi.\n_START_SECTION_\nHistoriaa\n_START_PARAGRAPH_\nVuonna 1938 julkaistussa talouskartassa on keskim\xc3\xa4iseen saareen merkitty asuintila, jonka pelto on raivattu saaren pohjoisosiin. Sama tila n\xc3\xa4kyy my\xc3\xb6hemmin vuoden 1965 peruskartassa. Molemmissa kartoissa saarten karttanimi on \xe2\x80\x9dHuhtainsaaret\xe2\x80\x9d. Pohjoissaaressa on tuolloin yksi ja keskimm\xc3\xa4isess\xc3\xa4 nelj\xc3\xa4 m\xc3\xb6kki\xc3\xa4. Pienin saari on viel\xc3\xa4 autio. Vuoden 1985 peruskartassa on saarten nimi \xe2\x80\x9dHuhtsaaret\xe2\x80\x9d. Keskimm\xc3\xa4iseen saareen on nyt rakennettu seitsem\xc3\xa4n m\xc3\xb6kki\xc3\xa4. Viimeisess\xc3\xa4 vuoden 1996 kartassa on pohjoisessa saaressa kaksi m\xc3\xb6kki\xc3\xa4 ja pienemm\xc3\xa4ss\xc3\xa4 saaressa yksi.'